b"\n_START_ARTICLE_\nRana graeca\n_START_SECTION_\nDescripci\xc3\xb3\n_START_PARAGRAPH_\n\xc3\x89s una granota de color habitualment marr\xc3\xb3 amb un morro relativament curt i arrodonit, tot i que tamb\xc3\xa9 pot ser gris, vermell\xc3\xb3s, groguenc o color verd oliva. Acostuma a tenir taques de color marr\xc3\xb3 fosc. Existeixen individus amb taques grans i brillants semblant a fongs a la seva esquena. El seu cos \xc3\xa9s relativament ample i pla. Els individus arriben a una longitud de 70 a 80 mm. La pupil\xc2\xb7la dels seus ulls \xc3\xa9s horitzontal. El seu timp\xc3\xa0 es dif\xc3\xadcil de localitzar i mesura aproximadament 3/5 parts de la mesura de l'ull. El seu coll t\xc3\xa9 una pigmentaci\xc3\xb3 fosca amb una caracter\xc3\xadstica ratlla brillant. El seu abdomen \xc3\xa9s blanquin\xc3\xb3s i la majoria dels mascles es tornen de color marr\xc3\xb3-negre en l'\xc3\xa8poca d'aparellament.\n_START_SECTION_\nDistribuci\xc3\xb3 i h\xc3\xa0bitat\n_START_PARAGRAPH_\nL'esp\xc3\xa8cie es distribueix en varis pa\xc3\xafsos d'Europa: Gr\xc3\xa8cia, sud-oest de B\xc3\xb2snia i Hercegovina, Montenegro, S\xc3\xa8rbia, Kosovo, Alb\xc3\xa0nia, Maced\xc3\xb2nia del Nord i el sud-oest de Bulg\xc3\xa0ria. El clima \xc3\xa9s important en la seva distribuci\xc3\xb3, ja que prefereix zones relativament fredes i humides, evitant zones amb hiverns durs i llargs, aix\xc3\xb2 com zones seques i caloroses. Els h\xc3\xa0bitats preferits de l'esp\xc3\xa8cie s\xc3\xb3n rierols clars, deus i petits rius amb aigua corrent durant tot l'any i localitzats principalment en boscos caducifolis i mixtes, tot i que tamb\xc3\xa9 se'n troben exemplars en valls muntanyoses. S'acostuma a trobar prop de l'aigua durant tot l'any i rarament se'n allunya. A Gr\xc3\xa8cia es troba en altituds entre els 240 i els 1.400 metres, a Bulg\xc3\xa0ria entre els 280 i els 1.150 metres i a la resta de pa\xc3\xafsos, entre els 200 i els 2.000 metres. Rarament arriben a viure a nivell de mar.\n_START_SECTION_\nReproducci\xc3\xb3\n_START_PARAGRAPH_\nAquesta esp\xc3\xa8cie nom\xc3\xa9s t\xc3\xa9 un per\xc3\xadode reproductiu a l'any. Aquest per\xc3\xadode comen\xc3\xa7a poc despr\xc3\xa9s de la hibernaci\xc3\xb3 al febrer i acaba a l'abril. El mascles criden a les femelles, habitualment de nit, des de sota l'aigua o b\xc3\xa9 per sobre i s'agrupen en llocs propers a la vora de l'aigua. Acostumen a aparellar-se en esquerdes fosques o a sota d'arrels i pedres. L'amplexus dura al voltant de 48 hores. Les masses d'ous es fixen al sostre d'alguna cavitat del riu. La massa dels ous pot contenir entre 200 i 2.000 ous, amb un di\xc3\xa0metre d'entre 2 i 3,5 mm cada un. Els ous estan protegits per una capa gelatinosa d'entre 4 i 7 mm. Les larves sortides dels ous mesuren un 9 mm i creixen fins als 45 mm en 2 o 3 mesos, tot i que les baixes temperatures poden fer que el seu desenvolupament sigui m\xc3\xa9s lent. La maduresa sexual de l'esp\xc3\xa8cie arriba despr\xc3\xa9s de la tercera hibernaci\xc3\xb3.\n_START_SECTION_\nConservaci\xc3\xb3\n_START_PARAGRAPH_\nL'esp\xc3\xa8cie no est\xc3\xa0 directament en perill, tot i aix\xc3\xb2, la destrucci\xc3\xb3 del seu h\xc3\xa0bitat causada pels incendis forestals i els efectes del drenatge poden portar a una disminuci\xc3\xb3 severa de les poblacions de l'esp\xc3\xa8cie. El perill m\xc3\xa9s evident ha estat m\xc3\xa9s evident a Gr\xc3\xa8cia els \xc3\xbaltims anys, on les dimensions d'ambd\xc3\xb3s problemes est\xc3\xa0 augmentant cont\xc3\xadnuament."